b'\n_START_ARTICLE_\nPalatul Mocenigo (Giudecca)\n_START_PARAGRAPH_\nPalatul Mocenigo este o cl\xc4\x83dire istoric\xc4\x83 din ora\xc8\x99ul italian Vene\xc8\x9bia, situat\xc4\x83 \xc3\xaen sestiere Dorsoduro, pe insula Giudecca, pu\xc8\x9bin mai la st\xc3\xa2nga de Biserica delle Zitelle \xc8\x99i cu vedere la Canalul Giudecca.\n_START_SECTION_\nIstoric\n_START_PARAGRAPH_\nAcest palat era o locuin\xc8\x9b\xc4\x83 "de vacan\xc8\x9b\xc4\x83" a familiei Mocenigo, construit\xc4\x83 \xc3\xaen secolul al XVI-lea, c\xc3\xa2nd Giudecca era un loc preferat pentru vacan\xc8\x9b\xc4\x83: de fapt, se pare c\xc4\x83 dogele Alvise Mocenigo \xc3\xae\xc8\x99i petrecea concediul de var\xc4\x83 \xc3\xaen aceast\xc4\x83 cl\xc4\x83dire._NEWLINE_Cl\xc4\x83direa a suferit mai multe modific\xc4\x83ri \xc3\xaentre secolele al XVII-lea \xc8\x99i al XIX-lea, pierz\xc3\xa2nd multe elemente caracteristice \xc8\x99i dob\xc3\xa2ndind aspectul actual. Ast\xc4\x83zi puternic modificat\xc4\x83 \xc3\xaen interior, ea ad\xc4\x83poste\xc8\x99te mai multe mini-apartamente.\n_START_SECTION_\nDescriere\n_START_PARAGRAPH_\nPalatul Mocenigo este o cl\xc4\x83dire cu dou\xc4\x83 etaje, cu o fa\xc8\x9bad\xc4\x83 dezvoltat\xc4\x83 pe lungime: suprafa\xc8\x9ba sa este decorat\xc4\x83 cu bosaje din piatr\xc4\x83 de Istria._NEWLINE_Parterul con\xc8\x9bine o serie de mici ferestre p\xc4\x83trate, av\xc3\xa2nd \xc3\xaen centru un portal, mici \xc8\x99i lipsit de decora\xc8\x9biuni (mult alterat \xc3\xaen compara\xc8\x9bie cu cel original, \xc3\xaenc\xc4\x83 intact \xc3\xaen secolul al XVIII-lea, dup\xc4\x83 cum reiese dintr-o gravur\xc4\x83 a lui Coronelli)._NEWLINE_Etajul se caracterizeaz\xc4\x83 prin opt ferestre monofore arcuite, dotate cu balustrad\xc4\x83 din fier forjat \xc8\x99i mascaroane la cheia de bolt\xc4\x83. Deasupra fiec\xc4\x83reia, \xc3\xaen acoperi\xc8\x99ul sub\xc8\x9bire, se deschid ferestre ovale de tip oculus, realizate \xc3\xaen secolul al XIX-lea._NEWLINE_\xc3\x8entr-o pozi\xc8\x9bie aproape central\xc4\x83, pe acoperi\xc8\x99, se afl\xc4\x83 o lucarn\xc4\x83 din secolul al XIX-lea, care se intersecteaz\xc4\x83 cu liniile de pe fa\xc8\x9bada dinspre canal._NEWLINE_Fa\xc8\x9bada de sud este bine conservat\xc4\x83 \xc8\x99i d\xc4\x83 \xc3\xaenspre gr\xc4\x83dina privat\xc4\x83 a palatului, m\xc4\x83rturie a vechii structuri a cl\xc4\x83dirilor pe care nobilii vene\xc8\x9bieni le construiau \xc3\xaen secolul al XVI-lea; de fapt, Giudecca era pe atunci o insul\xc4\x83 cu multe gr\xc4\x83dini \xc3\xaen care localnicii mai avu\xc8\x9bi se retr\xc4\x83geau pentru odihn\xc4\x83 \xc8\x99i studiu.'